和林懿仲喜雪韵
作者：陳傅良
朝代：宋

paragraphs: 常晹厥咎何，君相疚朝夕。
愧莫慰羣黎，凄其望三白。
是心與天通，昨夜平地尺。
簑笠在東阡，耰耡在西陌。
忍待明年飽，欣及吾事隙。
海宇正無塵，草木亦煥赫。
遥知紫宸朝，千官手加額。
溫綸粲龍光，賀牘交馬跡。
銜枚懸瓠城，仗節居延澤。
獨擁藍關馬，共飯滹沱麥。
更願吾君相，對此念忠赤。
當今挾纊溫，恩意到疆埸。
有士如有年，要豈旦日積。
袁安自甘寢，掃軌無過客。